**อย. ประสาน 5 ภาคีเครือข่าย จัดการปัญหายาและวัตถุเสพติดถูกนำไปใช้ในทางที่ผิด**

 ตามที่ อย. ได้รับรายงานการใช้ยาและวัตถุเสพติดในทางที่ผิด จึงเร่งถกหน่วยงานที่เกี่ยวข้อง
หาแนวทางแก้ไข เพื่อป้องกันปัญหาสุขภาพและความปลอดภัยของประชาชน

 วันนี้ (8 พฤศจิกายน 2567) นายแพทย์วิทิต สฤษฎีชัยกุล รองเลขาธิการคณะกรรมการอาหาร
และยา เป็นประธานในการประชุมร่วมกับ 5 หน่วยงาน ได้แก่ สำนักงานคณะกรรมการป้องกัน
และปราบปรามยาเสพติด (สำนักงาน ป.ป.ส.) กองบัญชาการตำรวจปราบปรามยาเสพติด (บช.ปส.)
กองบังคับการปราบปรามการกระทำผิดเกี่ยวกับการคุ้มครองผู้บริโภค (บก.ปคบ.) กรมปศุสัตว์
และสัตวแพทยสภา เพื่อเสริมสร้างความร่วมมือในการพัฒนามาตรการตรวจสอบ ควบคุมและป้องกันการใช้สารไซลาซีน (xylazine) และคีตามีน (ketamine) ไม่ให้ถูกนำไปใช้ในทางที่ผิด

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า ภายหลังจากการหารือที่ประชุมเห็นว่า สารไซลาซีน (xylazine) ซึ่งเป็นยาควบคุมพิเศษ มีแนวโน้มถูกนำไปใช้ในทางที่
ไม่ถูกต้อง ทาง อย. จะมีการกำกับดูแลเรื่องการกระจายยาไปสู่แหล่งจำหน่ายต่าง ๆ ให้รัดกุมยิ่งขึ้น ส่วนกรณีสารคีตามีน (ketamine) ซึ่งเป็นวัตถุออกฤทธิ์ในประเภท 2 ที่พบการนำไปใช้ในทางที่ผิดเพิ่มมากขึ้นโดยเฉพาะในสถานบันเทิง อย. จะร่วมมือกับหน่วยงาน บช.ปส. และสำนักงาน ป.ป.ส. ตรวจสอบการใช้ในสถานบันเทิง รวมทั้งการลักลอบนำเข้ามาภายในประเทศ เพื่อให้ทราบถึงต้นตอของการลักลอบนำสารดังกล่าวไปใช้ในทางที่ผิดและร่วมกันปราบปรามต่อไป

**รองเลขาธิการฯ อย.** กล่าวเพิ่มเติมว่า ปัญหาการนำสารไซลาซีนและคีตามีนไปใช้ในทางที่ผิด ส่งผลกระทบต่อสุขภาพและความปลอดภัยของประชาชนอย่างร้ายแรง อย. จึงมีความจำเป็นเร่งด่วนที่ต้องร่วมมือกับหน่วยงานที่เกี่ยวข้องเพื่อแก้ไขปัญหาดังกล่าว ทั้งนี้ หากมีผู้พบเห็นการลักลอบนำยาดังกล่าวไปใช้ในทางที่ผิด สามารถติดต่อได้ที่ทางสายด่วน อย. 1556 กด 3 หรือโทร 0 2590 7343 หรือผ่าน Facebook : FDA Thai

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 8 พฤศจิกายน 2567 / ข่าวแจก 29 ปีงบประมาณ พ.ศ. 2568**